บอร์ด NPPG ไฟเขียวออก “วอแรนต์ 4” จำนวน 759 ล้านหน่วย แจกผู้ถือหุ้นเดิมฟรี!
NPPG ไฟเขียวออก “วอแรนต์ 4” จำนวน 759 ล้านหน่วย แจกผู้ถือหุ้นเดิมฟรี! ในอัตราส่วน 2.5 หุ้นสามัญเดิม ต่อ 1 หน่วยใบสำคัญแสดงสิทธิ
19 ต.ค. 2561

บริษัท เอ็นพีพีจี (ประเทศไทย) จำกัด (มหาชน) หรือ NPPG เปิดเผยว่า มติที่ประชุมคณะกรรมการบริษัทอนุมัติให้ออกและเสนอขายใบสำคัญแสดงสิทธิที่จะซื้อหุ้นของบริษัท รุ่นที่ 4 (NPPG – W4) จำนวนไม่เกิน 759,613,966 หน่วย
ทั้งนี้ เป็นการจัดสรรให้แก่ผู้ถือหุ้นตามสัดส่วนการถือหุ้นโดยไม่คิดมูลค่า ในอัตราส่วน 2.5 หุ้นสามัญเดิม ต่อ 1 หน่วยใบสำคัญแสดงสิทธิ ซึ่ง NPPG-W4 นี้จะมีกำหนดอายุ 3 ปี นับจากวันที่ออกใบสำคัญแสดงสิทธิ กำหนดราคาใช้สิทธิ 0.50 บาทต่อหน่วยใบสำคัญแสดงสิทธิ
โดยการออก NPPG-W4 ในครั้งนี้เป็นการให้สิทธิผู้ถือหุ้นเดิมในการเพิ่มทุนเพื่อรองรับแผนการขยายตัวธุรกิจของบริษัทในปี 2563 – 2564 ซึ่งภายหลังจากที่ NPPG ได้แจ้งต่อตลาดหลักทรัพย์ฯ ว่าได้ทำการเข้าซื้อสินทรัพย์และสิทธิในการบริหารแฟรนไชส์ร้านอาหาร Kitchen Plus ที่มีอยู่มากกว่า 60 สาขาทั่วประเทศไปเมื่อสัปดาห์ที่ผ่านมา และแผนงานต่อจากนี้คือการ Renovate ร้านครั้งใหญ่ ซึ่งน่าจะได้เห็นความคืบหน้าจากทีมผู้บริหาร NPPG เร็ว ๆ นี้
พร้อมกันนี้ที่ประชุมยังมีมติอนุมัติแต่งตั้งให้ นายเชิดศักดิ์ กู้เกียรตินันท์ เข้ามาเป็นกรรมการของบริษัททดแทนกรรมการที่ลาออก มีผลตั้งแต่วันที่ 18 ตุลาคม 2561 เป็นต้นไป